Z A P I S N I K

sa 18. sjednice Odbora za financije i proračun Gradskog vijeća Grada Ivanić-Grada održane dana 30. ožujka (srijeda) 2016. godine s početkom u 8,00 sati u prostorijama Gradske uprave Grada Ivanić-Grada, Park hrvatskih branitelja 1.

Prisutni članovi Odbora:

1. Milica Piličić – predsjednica
2. Ivica Gregčević - član
3. Marija Dujmović - član
4. Ilija Krištić – član
5. Stjepan Klak - član

Ostali prisutni

1. Milivoj Maršić – pročelnik Upravnog odjela za financije, gospodarstvo, komunalne djelatnosti i prostorno planiranje
2. Tihana Vuković Počuč - privremena pročelnica Upravnog odjela za lokalnu samoupravu, pravne poslove i društvene djelatnosti
3. Sanja Mladiček - tajnica referent

gđa. Milica Piličić– otvorila je sjednicu, konstatirala da je sjednici prisutna većina članova Odbora za financije i proračun te da se mogu donositi pravovaljane odluke.

Na sjednici je jednoglasno usvojen zapisnik sa 17. sjednice Odbora za financije i proračun.

Predsjednica Odbora dala je na raspravu predloženi dnevni red te je jednoglasno usvojen sljedeći

**D N E V N I R E D**

* + - 1. **Razmatranje prijedloga Odluke o odabiru najpovoljnijih ponuditelja za kupnju nekretnina u Poduzetničkoj zoni Ivanić-Grad Sjever – Zoni 6**
      2. **Razmatranje prijedloga Odluke o raspoređivanju sredstava iz Proračuna Grada Ivanić-Grada za redovito financiranje političkih stranaka i člana izabranog s liste grupe birača, zastupljenih u Gradskom vijeću Grada Ivanić-Grada**
      3. **Razno**

Rad po utvrđenom Dnevnom redu.

TOČKA 1.

g. Milivoj Maršić- u uvodnom obrazloženju navodi da je 15.održana održana sjednica Povjerenstva na kojoj su razmotrene ponude za zemljište u Zoni 6. Radi se da je za k.č.br. 247/3 i dio k.č.br. 246/3, k.o. Šarampov, ukupne površine 5.596 m2 ponuditelj Ljiljan S d.o.o iz Kutine koji ostvaruje popuste, s obzirom na registrirane djelatnosti *„prerada drva, proizvodnja proizvoda od drva i pluta, proizvodnja ostalih nemetalnih proizvoda, kupnja i prodaja robe, posredovanje u trgovini na domaćem i inozemnom tržištu“, te obzirom na* broj novozaposlenih koji se planira po dovršetku investicijezaposliti u Poduzetničkoj zoni 6, pa stoga kupoprodajna cijena uz obračunate popuste iznosi 209.850,00 kuna. Planira izgradnju proizvodno-distributivnog centra za proizvodnju i distribuciju građevinskog materijala. U roku od 8 dana od potpisivanja kupoprodajnog ugovora predmetne parcele planiran je početak izgradnje objekta s rokom dovršenja od 2 godine

Nakon održane rasprave Odbor za financije i proračun jednoglasno je usvojio slijedeći

**Z A K L J U Č A K**

I.

Odbor za financije i proračun razmatrao je prijedlog Odluke o odabiru najpovoljnijih ponuditelja za kupnju nekretnina u Poduzetničkoj zoni Ivanić-Grad Sjever – Zoni 6.

II.

Odbor za financije i proračun daje pozitivno mišljenje o prijedlogu akta iz točke I. ovog Zaključka

III.

Ovaj Zaključak Odbora upućuje se Gradskom vijeću i ovlaštenom predlagatelju razmatranog akta.

IV.

Zaključak stupa na snagu danom donošenja.

TOČKA 2.

G. Milivoj Maršić – informirao je prisutne da se radi o Odluci o preraspoređivanju sredstava iz Proračuna za redovito financiranje političkih stranaka u skladu s promjenama Zakona koje su bile. Prema prijašnjoj Odluci koja je vrijedila 2015. to je bilo 200 kuna po vijećniku, odnosno 2.400 kuna godišnje. Po ovoj Odluci, shodno prema rashodima koji su tu uračunati, to je 23.710 kuna za sve vijećnike, odnosno 1.394 kune po vijećniku godišnje.

g. Ilija Krištić – napominje da je takva Odluka već donesena 03.09. Pita zašto se nije postupalo po toj Odluci i zašto se ponovo donosi i na sjednici Gradskog vijeća.

g. Stjepan Klak - je zatražio objašnjenje zašto se nije vršilo plaćanje 6 mjeseci

g. Milivoj Maršić – što se tiče donošenja i ponovnog donošenja Odluke, zatražit će objašnjenje od privremene pročelnice Tihane Vuković Počuč, a šta se tiče neisplate provjerit će u računovodstvu.

g. Ilija Krištić napominje da treba uzeti izvršenje od 2014. i postupiti po Odluci iz 2014., od onog dana kad je Odluka donesena.

g. Stjepan Klak ga ispravlja da se radi o 2015. godini.

g. Ilija Krištić napominje da se račun upotrebljava iz prethodne godine, dakle 2014.

g. Stjepan Klak smatra da ako je Zakon stupio na snagu krajem 9 mjeseca objavom u Glasniku i on nije za onih prvih 9 mjeseci dok nije donesen. 7.8. je Grad platio za prvih 4 mjeseca, to je za 3., 4., 5. i 6. mjesec, znači 7., 8. pa i 9. mjesec je trebalo biti isplaćeno po starom zakonu. Ta plaćanja nisu izvršena nikad.

gđa Tihana Vuković Počuč napominje da ne zna što se tiče financijske strane, ali što se tiče Odluke koja je donesena, ona je bila za 2015. godinu i izričito je bilo tako navedeno, a sad se donosi Odluka koja nije za određenu godinu, bez datuma je. To je formalni razlog.

g. Ilija Krištić obrazlaže da od 7. mjeseca nitko nije dobio isplatu. Smatra da ako je 3.9. donesena Odluka za 2015. da je trebalo izvršiti uplatu do tog datuma po starom, a stupanjem na snagu po novoj Odluci.

g. Milivoj Maršić napominje da će utvrditi vezano za plaćanje i ako se nije isplaćivalo, zašto se nije. Provjerit će i ako treba, isplatiti.

g. Stjepan Klak navodi da on ne podržava tu Odluku, smatra da je to smanjenje i da će glasati protiv.

g. Ilija Krištić - smatra da je to stvar Zakona i da je donošenje samo formalno, usklađenje sa Zakonom. Isto je bilo i sa Županijom. Pravnici znaju da se ne može donositi retroaktivne Odluke i neka se isplata riješi unutar kuće.

Nakon održane rasprave Odbor za financije i proračun uz 3 glasa za i 2 glasa protiv, usvojen je slijedeći

**Z A K L J U Č A K**

I.

Odbor za financije i proračun razmatrao je prijedlog Odluke o raspoređivanju sredstava iz Proračuna Grada Ivanić-Grada za redovito financiranje političkih stranaka i člana izabranog s liste grupe birača, zastupljenih u Gradskom vijeću Grada Ivanić-Grada.

II.

Odbor za financije i proračun daje pozitivno mišljenje o prijedlogu akta iz točke I. ovog Zaključka

III.

Ovaj Zaključak Odbora upućuje se Gradskom vijeću i ovlaštenom predlagatelju razmatranog akta.

IV.

Zaključak stupa na snagu danom donošenja.

TOČKA 3. - RAZNO

Pod točkom Razno nije bilo pitanja niti prijedloga.

Dovršeno u 08,25 sati.

Zapisnik sastavila Predsjednica

Sanja Mladiček Milica Piličić